Jong man sterf as held | Maroela Media
Gareth Roberts. Foto: Verskaf
Gareth Roberts (23), 'n jong man van Rustenburg in Noordwes, het Sondag as 'n held gesterf toe hy op pad kerk toe mense te hulp gesnel het terwyl hulle voertuig besig was om gekaap te word.
Carina Roberts (42), Gareth se ma, het Maandag aan Maroela Media gesê hulle was saam met haar verloofde, Francois du Plessis (53), op pad kerk toe, toe hulle by die BP-vulstasie naby Waterfall Mall stilgehou het om geld te trek.
"Terwyl ons daar was, het ons 'n klomp skote gehoor en gesien mense hardloop weg van die winkelsentrum af," het Roberts gesê.
"Ons sien toe naby die vulstasie hoe drie mans hardloop terwyl veilligheidswagte hulle volg. Die verdagtes het op 'n NP200 Nissan-bakkie afgepyl wat by die verkeerslig stilgestaan het. 'n Vrou en man met 'n kind was in die bakkie."
Roberts het gesê die verdagtes het 'n vuurwapen op die bakkie se insittendes gerig en hulle uit die bakkie geboender om dit te kaap.
"My seun is daar weg en het gesê hy gaan help. Toe hy by die bakkie kom, het hy met die man wat sy vuurwapen op die bestuurder van die bakkie gerig het gestoei en probeer verhoed dat die verdagte in die bakkie klim."
Volgens omstanders wat hul ervaring van die voorval op die Faceboek-groep Staan Saam Rustenburg gedeel het, het Gareth se optrede die bestuurder van die bakkie se lewe gered.
Gareth het die afgelope drie maande as 'n petroljoggie by 'n vulstasie in die dorp gewerk. Hy sou volgende week bevestiging gekry het of hy moontlik oorsee by pretparke kon gaan werk. "Ons almal was nog so opgewonde vir hom en nou moet ons 'n begrafnis reël," sê sy hartseer.
Cobus Combrink van Econo Funerals het aangebied om die begrafnis te reël en 'n anonieme skenker het die onkostes gedra. Hy word Donderdag om 11:00 uit die Agape-kerk begrawe.
Buiten sy ma, laat Gareth sy pa en twee oupas agter.
Kapt. Elsabé Augoustides, woordvoerder van die Rustenburg-polisie, het die voorval aan Maroela Media bevestig.
Sy het gesê die gebeure in aanloop tot Gareth se skietdood, was 'n gewapende rooftog by 'n winkel in die winkelsentrum wat elektroniese ware verkoop.
"Ses gewapende mans sonder klapmusse het omstreeks 10:00 op die winkel toegeslaan en die assistentbestuurder in die kantoor in geneem en gedwing om die groot kluis oop te sluit," het Augoustides.
Die verdagtes het met 'n aantal selfone, tablet- en skootrekenaars uit die winkel gehardloop en dit vermoedelik in 'n swart Jetta gelaai toe veiligheidwagte van die winkelsentrum op hulle afgestorm het.
Van die verdagtes het vermoedelik in die voertuig weggejaag en die drie verdagtes wat vermoedelik met Gareth se moord verbind word, het te voet in die rigting van die BP-vulstasie gehardloop terwyl die wagte hulle agternagesit het. Die skote wat Robertse gehoor het, is toe afgevuur.
Die polisie ondersoek 'n saak van sakeroof, kaping en moord. Niemand is nog in verband met die voorval in hegtenis geneem nie.
Die bakkie wat gekaap is, is sowat twee ure ná die voorval verlate in Geelhoutpark naby die stadion gevind. Daar is nog geen teken van die gesteelde goedere nie.
Dit is hartverskeurend… maar eks oortuig sy loon sal groot wees in die Hemel !!! My opregte simpatie met sy familie… hy was sowaar ñ Superhero !!!
Jy was n held! Jy het nie een keer gedink aan jouself nie maar aan jou medemens. Rus sag jong man. Innige simpatie aan sy ma en sy familie.
So jammer oor julle verlies
Hy is voorwaar n hero
Die deure in die Hemel is wawyd oop vir hom
Ons moet almal nou besluit om die doodstraf weer te wettig..en dit laat afdwing of deur boikotte of deur besigheid inkorting..die land is wetteloos en kriminele word meer terwyl onskuldiges sterf. Tronk is nie n afskrikmiddel nie dis n hotel